Ouers gebroke, maar nie sonder hoop ná seun se dood | Netwerk24
Deur Ischke de Jager 01 Augustus 2018 11:15
Meer as twee maande nadat Jean Goosen (29) in 'n tref-en-trap-ongeluk in Pretoria dood is, het sy ouers nog nie afsluiting gevind nie.
"Ons lewe sal nooit weer dieselfde wees nie. Geen ouer kan hom voorberei op hierdie trauma nie," sê sy pa, Jacques, van Nelspruit.
Jean Goosen (29) Foto: Verskaf
Die voorval was op 26 Mei tussen 17:45 en 18:00 by die N4/N1-wisselaar op pad na Witbank. Goosen en 'n vriend het saam gery, elkeen op hul eie motorfiets.
"'n Voertuig het Jean getref en weggery. Hy is op die toneel dood verklaar," sê Jacques.
"'n Vrou wat 'n entjie agter Jean gery het, het dit gesien gebeur. Sy kon ongelukkig nie die voertuig eien nie. Baie mense het stilgehou om help. Die mense op die toneel was baie goed vir hom."
Jacques doen 'n beroep op enigiemand met inligting oor die voorval om na vore te kom.
"Iemand moes êrens iets gesien het wat ons sal help om hierdie boek af te sluit. Dit sal ons help om finaliteit te kry, sodat ons kan vorentoe gaan met ons lewe. Ons is nie op 'n tog om wraak te neem nie. Wraak gaan hom nie terugbring nie. Ons vertrou dat die Here ons sal help."
Hy sê hoewel hul harte gebroke is, is hulle nie sonder hoop nie.
"Iemand moet verantwoordelik gehou word en regverdigheid moet geskied."
Jean laat sy ouers en jonger broer (26) agter.
Kapt. Jan Sepato sê die polisie is steeds "in die duister" en werk saam met Sanral om die skuldige vas te trek.
"Ons het die beeldmateriaal van die kameras op die hoofweg bestudeer. Ongelukkig was die kamera naby die toneel buite werking en het 'n tweede kamera in die ander rigting gewys."
Die ouers sal nie afsluiting vind totdat die skuldige aan die pen ry nie.
Sepato het vroeër gesê daar is verf van die voertuig aan die motorfiets gevind, maar dat dit moeilik is om die voertuig op te spoor sonder 'n registrasienommer.
Enigiemand met inligting kan konst. Michael Mashilo, ondersoekbeampte, by 076 249 8733, of Jacques Meiring van Divergent Ops by 082 872 3542 bel.